94. schôdza NR SR - 7.deň - A. dopoludnia
Dátum: 2023-06-22
Poslanec: Bittó Cigániková, Jana (SaS)
Druh vystúpenia: Vystúpenie v rozprave

96. Ďakujem za slovo. V prvom rade chcem, pán poslanec Kuriak, úprimne sa vám chcem ospravedlniť, ja som v tom, jak sme sa tam bavili, nepočula, čo ste povedali, nechcem teraz nejako hrať na city, ale mrzí ma, že som teda komunikovala s vami ďalej, lebo som nepočula, že máte ťažkú situáciu v rodine, a teda chápem aj vaše emócie, ospravedlňujem sa, že som takto reagovala. A teraz k veci. No, kolegovia, ja sa tak akože aj tak smutne pozerám na to, vy by ste nemali byť že obyčajní ľudia, ale jednoduchí ľudia v zmysle toho, že vy sa naozaj jednoducho necháte oklamať. Vy vôbec nepočúvate fakty. Vôbec. Tá vaša nenávisť je tak úprimná, tak strašne úprimná a ja len žasnem. Vy hovoríte s istotou, úplnou, že ja som kúpená, že ja som platená, že, moji kolegovia, pretože hovorím, že tu má byť konkurencia a trh. A nielen teraz, ale hovorila som to aj pred voľbami, máme to v programe. A neexistuje jediný dôkaz, že by ja som mala nejaké, ja neviem, nadštandardné príjmy alebo vzťahy. Nie je pravda, že Haščák je môj nejaký kamarát, ja som sa s ním stretla asi štyri-, päťkrát v živote, lebo sa venujem zdravotníctvu, teda iba na akciách, ktoré sa týkali zdravotníctva, ja si s ním vykám. A teraz akože aj kebyže hneď mi neveríte, v poriadku, ale kde máte tú istotu, kde máte ten dôkaz, že, ja neviem, však ja všetky svoje príjmy, všetko, čo vlastním, je dokladovateľné, ja nemám prepísaný majetok na rodinu jak Igor Matovič. Nemám žiadne príjmy, ktoré by som nevedela vydokladovať, žijem normálnym spôsobom, ja vám nerozumiem, že nevidíte to, že človek, ktorý, že ste požívaní na kampaň. Ja rozumiem tomu, že máte iný názor na niektoré veci. A rozumiem tomu, že väčšina z vás si úprimne myslí, aj to chápem dokonca, že si úprimne myslí, že peniaze by nemali ísť do nejakých súkromných rúk, ale majú ísť tým napríklad lekárom, ktorí sa o nás starajú, áno, aby bol, lebo veríte tomu, že potom bude viac zdravotnej starostlivosti. Tomuto ja rozumiem a ja sa len snažím vysvetliť, že práve naopak, viac zdravotnej starostlivosti bude, keď umožníme zisk. No a teraz teda k tým veciam, čo tu boli povedané, a k tým faktom. No keď má byť explicitný, keď vám niekto povie, že explicitný dôkaz toho, že som nejako kúpená alebo že niečo robím je, že teda v deň podania bol nejaký článok a zároveň v tej istej vete povie, že takýchto článkov je desiatky a stovky za posledné roky, vám to nie je čudné? Však si to odporuje. Tak buď to teda bola odmena, alebo je to teda bežné a naozaj teda nehnevajte sa, ale áno, vychádzajú bulvárne články, ja sa čudujem, že vy na to máte čas, ja na to fakt nemám čas to čítať, ale sem-tam nejaký dostanem, vidím. Ale teraz tiež som si gúglila, tak veď niektoré hovorili kolegovia, našla som v Pluske článok veľmi pekný o pani Andrejuvovej, ktorý hovorí, že pekná východniarka je už v parlamente. Našla som veľmi pekný článok o ďalších, našla som o pani poslankyni Tabák a jej vzhľade, lebo však čo iné sa k nej dá povedať, ale akože áno, tak áno, bulvárni novinári píšu o bulváre, ja som kontroverzná osoba, ale toto vám stačí na to, aby ste niekomu ničili život a povesť? Aby ste opakovali to, čo povedal Igor Matovič? Ten Igor Matovič, ktorý, keď vy ste ho ešte nepoznali, ja som s ním organizovala protesty pred Bonaparte? Ten Igor Matovič, od ktorého mám kopu esemesiek a boli sme skoro priatelia a hovorila som presne to isté, čo dnes. Len dnes sa mu to nehodí, lebo som sa dokázala mu postaviť v úprimnej viere, že je chybou dávať všetko štátu a politickým nominantom, lebo povedzte mi, kolegovia, zamyslite sa všetci, čo tak úprimne nenávidíte, čo hovorím. Povedzte mi jeden príklad štátnej inštitúcie, ktorá funguje. Jeden, ktorý neriadil Sulík, hej, teda lebo všetko pod hospodárstvom je teraz v pluse, ale okrem toho, čo je pod hospodárstvom. Zamyslite sa, povedzte jeden príklad. Ja vám len vravím, že my máme nakupovať dobré služby pre občanov a že sa to predražuje, keď to robíme cez politických nominantov, ktorí sú často neschopní. Pretože keď im nejde o ich peniaze, ale ide o peniaze občanov, tak im nie je ľúto, veď sa pozrite na tú všeobecku, prelieva sa tam päť miliárd zo siedmich vybratých. A im nie je ľúto potom urobiť nejakú zmluvu s masérom Kostkom, tetou Ankou a zobrať si nejaké percentá do vačku, lebo neberú zo svojho. Kdežto, keď je ten súkromník, on si to stráži. Áno, ide mu aj o zisk, ale to je v tom, v tom je to, že on stráži, aby ho neokrádali, a tým pádom neokrádajú ani občanov. Preto je efektívnejšie zaplatiť pár, áno, obmedzených percent, ale za vyššiu efektivitu ako keby to isté dáte robiť štátnym úradníkom. Toto vám hovorím, tá vaša nenávisť nie je na mieste, ani tie obvinenia, vy na to nemáte jediný dôvod. Vy ničíte povesť a život niekomu na povel Igora Matoviča, ktorý vás klame. On sám má predsa majetok prepísaný na manželku. On sám má predsa, tvrdil, ja viem, že sa vám to nepáči, ale toto sú už fakty, tvrdil, že jeho mama či babka, či kto jazdil na Fábii 600 km každý deň, ešte aj soboty, nedele. Vám to nie je čudné? On dlho, dlho rozprával, že si písal diplomovku sám a potom vyšlo najavo, ako to bolo. Ja to teraz nejdem, ale ten človek klame. Klame, keď sa mu to hodí a klame aj teraz, a to nie je útok na mňa. To je útok na úplne každého, ktorý sa mu postavil, vrátane vašich kolegov niektorých. Pozrite sa, čo sa stalo, keď mu niekto, s ním nesúhlasil. Presne takisto ako ja dopadol. A potom sa ľudia boja povedať, že: brzdi, toto je hlúposť, čo robíš, lebo my tu spravujeme, my nemáme ani jedno vlastné euro, my tu spravujeme peniaze ľudí. Tak ja vás prosím o trošku súdnosti. To nie je váš Boh, je to človek ako my všetci a robí chyby a robí ju aj teraz a obrovskú. K tej korupcii, tam už to hovorila aj Anka. No viete, hovoril o korupcii aj u Sulíka, nič nepodal. Hovorí o korupcii u mňa, nič nepodal, lebo na proste nie sú dôkazy, je to hlúposť. Ja nemám problém, poďte so mnou, bývajte so mnou týždeň, mesiac, koľko chcete. Ja som úplne že otvorený človek s otvoreným životom. Pozrite sa mi na účty, dám vám výpisy, nemám problém s ničím. To nie je pravda, jediné, čím som sa previnila, je, že verím v trh a konkurenciu. Verím v to, že keď niekto medzi sebou súťaží, že to je jediný spôsob ako, ako je tlak na zníženie cien a zvýšenie kvality, že keď odstránite tú súťaž, tak vlastne nebude žiadny dôvod na to. No, teraz poďme teda k tým faktom. Po tom, ako vaši kolegovia mali premiéra, ministra financií a ministra zdravotníctva, zdravotníctvo je v takomto stave, spomeňte si, prosím vás, na nadúmrtnosť pri covide napriek tomu, že boli testovania, očkovania a podobne. Tam vám tie peniaze nevadili? Tu sa my bavíme, priatelia, maximálne o 24 mil. pre dve súkromné poisťovne iba v prípade, že sa doručí tá hodnota pre poistencov, čo som vám čítala, ale keď váš šéf miliardu prehajdákal bez akéhokoľvek efektu a výsledkom toho bola ešte vysoká nadúmrtnosť pri covide, vtedy ste prečo neboli nešťastní a nestopovali ho tak ako my? My sme sa pre toto dostali s Igorom Matovičom do konfliktu, že sme už hovorili, že neblbni s tým Sputnikom, neblbni s tým dokola s tým testovaním, neblbni s tými spoločenskými akciami počas covidu. Nemocnice sa zadlžujú rýchlejšie jak pred vašou vládou. Počet čakaní, počet čakačiek na operáciu, alebo teda čas čakačiek na operáciu narástol o 27 %, kolegovia. To sú, toto tí, ktorí vám hovoria, že iní konajú zle, majú takéto vysvedčenie. Skoro tretina ľudí čaká na operáciu dlhšie. Dlh vzrástol zo 600 mil. na 812 v zdravotníctve, nemocnice. Ja si tiež myslím, že okrádanie chorých je svinstvo, ale myslím si, že je svinstvo aj keď to nie je vedomé kradnutie, ale je to spôsobené amaterizmom a rozhajdákavaním peňazí, a to sa proste stalo. Testovanie, vakcíny, atómovky, dlh všeobecky, dlh všeobecky je ďaleko vyšší ako všetko, čo si Penta vybrala. A nikto nerozpráva o tom, nikto. Platy lekárom budú stáť 700 mil. až miliardu bez akejkoľvek protihodnoty pre poistencov. Vy tu vyplakávate kvôli transakcii z roku 2009, ktorá, dobre, nech sa vyrieši a nech zavrú, keď niekto niečo zlé urobil, v poriadku, ja to vôbec neriešim, ja riešim tu a teraz a mňa fakt nezaujíma, že v roku 2009 niekto si vybral 400 mil., ktoré si postupne splácal, ale zároveň preinvestoval 600 naspäť do zdravotníctva. No akože keď tam je problém, ja nie som účtovník, tak nech to vyriešia účtovníci, kľudne nech ide do basy niekto, keď niečo spravil, ale mňa teraz zaujíma to, že ja tu potrebujem mať konkurenciu, pretože keď odtrhnete konkurenciu, pomôžete najmä tým, ktorí tu zostanú, a verte, že tá Penta nikam neodíde, vy odstránite len tú tretiu poisťovňu. Nebláznite! K tomu, že aké sú výsledky, som si vytlačila práve článok z tej, teraz neviem, či je to Pluska, či Plus 7, či čo to bolo, ani to tu nemám, ale myslím, že to je dnešné. Podstata je, že či naozaj nie je za tými útokmi na tie noviny aj to, že píšu veci, ktoré, ktoré sa nepáčia Igorovi Matovičovi, však samozrejme, ale teraz sami počúvajte a povedzte mi, že on rozpráva niečo, na čo nemá dôkazy. Vnímajte, keď vám hovorí, že či má na to dôkaz, kdežto teraz tu, čo píšu v tých novinách, to sú fakty. Nepomohli ani dve kapitálové injekcie zo strany štátu, aha takto. So Všeobecnou zdravotnou poisťovňou to ide dolu vodou, len za prvý kvartál tohto roka vykázala stratu 50 mil. eur, za roky 2020 až 2022 dokonca až 354 mil. eur, to je tento rok, nie rok 2009, a z týchto peňazí sa nič nepostavilo, nepomohli ani teda tie dve finančné injekcie. Kumulatívna strata poisťovne pritom od roku 2020 dosiahla 405 mil., štát do nej v roku 2020 nalial 198. Keď si pamätáte, to je ten prvý moment, keď som sa postavila proti Igorovi Matovičovi a Marekovi Krajčímu, pretože o šiestej ráno odhlasovali toto z peňazí ľudí, to nie sú ich peniaze. Zaplatili neefektivitu poisťovne, to nie je tak jak vám rozprávajú, že tá poisťovňa chúďatko, ona musí platiť. No nie, tam je prerozdeľovací mechanizmus a tá poisťovňa dostáva od súkromných viac peňazí, lebo má komplikovanejší kmeň. Tento prerozdeľovací mechanizmus máme tretí najlepší na svete. Stretla som sa osobne s pánom Indom, ktorý toto robil, aj s pánom poslancom Lehotským v Holandsku a sme sa na to pýtali, ako sa to dá ešte vylepšiť. To nie je tak, že, že chúďatko poisťovňa a vidíte to aj v tých kšeftoch. Potom minuli, teda dostali ďalších 160. Nie všetci sa však môžu sťažovať na nedostatok finančných prostriedkov v zdravotníctve, napriek obrovským stratám, ktoré generuje VŠZP, neváhala posielať majiteľom zdravotníckych laboratórií milióny eur. Najviac si prilepšili laboratóriá spoločnosti Medirex, ich čistý zisk vzrástol podľa dostupných údajov z FinStat-u za posledný rok takmer o 42 mil. Zisky stúpli aj ostatným majiteľom laboratórií, a to v priemere o viac ako 15 %, všeobecka nakupovala najmä PCR testy na covid, a to aj v roku 2022, keď malo Slovensko teda už za pandémiou. Zvláštne je aj to, prečo navyšovala platby za tieto produkty. Jednoducho hovorí tam Maťo Smatana, že on bol v dozornej rade, a teda hovorí, že na to upozorňovali, že im bolo prisľúbené, že sa to nebude opakovať, sú tu konkrétne zmluvy. Ja a teraz, ja sa vôbec nečudujem nejakej konkrétnej firme, sú tu aj iné firmy, ja sa im vôbec nečudujem, že chcú zisk, však to je zmysel podnikania, dobre, ale tam má byť ten štátny nominant, ktorý to zastaví a nieže to bude podporovať, ešte uvidíte, čo tam vyjde najavo. A toto vám nevadí, to vám oči nekole, vy chcete urobiť to, že strašne vám vadí zaslúžený zisk za konkrétne kritériá pre súkromníkov, ale vôbec vám nevadí, čo sa vám robí pod nosom doma, veď si to porovnajte. Zdravotníctvo aj všeobecka je vo väčšej strate ako bola za toho Pašku, a to sme vedeli, že sa tam kradne. Tu si myslíte, rozdiel je iba v tom, že vám kradnú pod nosom a vy ste také trdlá, že vy to ani nevidíte. To je jediný rozdiel. Ja verím, že nekradne Krajčí alebo Matovič, úprimne tomu verím, ale tí pod vami rad radom, akurát majú väčší paušál, lebo sa nemusia, či čo to je, podiel, lebo sa nemusia rozdeliť, ale tie zisky, o tom tie, to hospodárenie poisťovne o tom nasvedčuje a vy beriete peniaze ľuďom a dokola a dokola to dotujete. A dám návrh, a teraz akože presne, dobre toto som povedala, a teraz presne k tej podstate, že teda vy hovoríte, že táto slúžka Penty, že dala som návrh. Počúvajte, všetci, čo ste to hovorili rad radom vrátane Matoviča, vy si uvedomujete, čo je to za zákon, preboha živého, v decembri, aby tu bolo jasné, v decembri tento zákon sem prišiel z vlády. Všetci, všetci členovia vlády vrátane vašich nominantov, a teraz jedno, či Demokrati alebo OĽANO, všetci za tento návrh zahlasovali. Ja som ten návrh zobrala a teraz som ho podala, lebo v decembri, keď sem prišiel na hlasovanie, tak Marek Krajčí utekal za Hegerom domov večer, že, preboha, preboha, nemôže to byť tak veľa, nemôžme dať, on v tej nenávisti voči poisťovniam a v tej indoktrinácii pani Bláhovou a nenávisťou kvôli transakcii z roku 2009, čo ja zas chápem, lebo nebolo to úplne akože minimálne eticky v poriadku, ale akože okej, ale kvôli tomu teraz likviduje zdravotníctvo. Tak prišiel za Hegerom večer a hovorí mu, že no tak máme tam 2 %, tak zmenšime to na 1. No, dobre, ešte by som pochopila, keby sme zmenšili ten paušál, ten zisk sa mal skladať 1 % akoby paušál bez ohľadu na prínos pre poistenca a 1 % za prínos pre poistenca. A oni škrtli ten prínos pre poistenca, tak toto mi niekto vysvetlite. Toto mi niekto vysvetlite! Tá časť, ktorá sa, čo sa týkala KPI-čiek, tých kritérií kvality, tak tú vyškrtli a teraz ja to sem podávam. V decembri, áno, toto neprešlo, prešiel iba zisk 1 % a prešiel zároveň môj návrh 4,5 % za poistenca štátu, ďakujem aj za podporu vás, kolegovia, plus 0,5 % za kritériá kvality. Ak tých 0,5 %, to je tých 200 mil. pre sektor, na základe týchto kritérií, pretože vtedy ten návrh bol v parlamente a bolo to naviazané jedno s druhým. Ale tým, že neprešli tie kritériá kvality, nie je možné dnes vyplatiť sektoru 200 mil. navyše, lebo neexistujú kritériá kvality. Existujú len tie prepoisťovne, tie základné, ktoré, správne hovoríš, Marek, platia aj dnes, to je ten základ, ktorý musia spĺňať. Ale tá možnosť navyše, či už zisk pre poisťovne alebo 200 mil. pre sektor, tak dnes neexistuje. A ja som iba zobrala návrh z vlády, ktorý priniesol a vytvoril Heger a ktorý vaši nominanti všetci podporili, a tu som ho položila. A vy teraz robíte kvôli tomu cirkus a obviňujete ma, že mne to niekto napísal. No tak, ja sa pýtam vás, ste vy sluhovia Penty? Všetci, čo ste za ten návrh v decembri hlasovali, rad radom, OĽANO, Demokrati, všetci, ste vy sluhovia Penty, nehanbíte sa? Jak ste za to mohli hlasovať? Jak to mohlo prejsť vládou a prísť to sem, tu, do parlamentu? Nehanbíte sa? Uvedomujete si, že keď to rozprávate o tom návrhu, že rozprávate o vlastnom návrhu, ktorý ste schválili? Preboha živého! Vy fakt rozmýšľajte, pýtajte sa! Nemôžte byť takto jednoduchí, takto obmedzení, niečo vám povedia a vy to len opakujete bez akéhokoľvek kúska kritického myslenia. A teraz príklad. Strašne som, akože teraz som strašný nepriateľ. Prosím vás, čo sa na mne zmenilo, čo sa zmenilo na SaS-ke, čo robíme inak? Ja vám prečítam program z roku 2020, čo máme napísané v programe: Výber zisku zdravotných poisťovní bude podmienený splním základného nároku pacienta a konkrétnych, jasne definovaných požiadaviek. Navrhne presné pravidlá tvorby zisku na verejné zdravotné poistenie, kde bude kľúčové, kde budú kľúčové tieto kritériá likvidity a solventnosti. Všetky záväzky voči poskytovateľom sú uhradené v lehote spratnosti, na spracúvané výkony sú vytvorené dostatočné technické rezervy, všetky čakacie listiny sú len z dôvodu chýbajúcich kapacít poskytovateľov zdravotnej starostlivosti alebo čakania na vhodného darcu pri transplantáciách a sú tiež plne pokryté technickými rezervami. Poisťovňa bude musieť preukázať nestále plnenie kritérií likvidity a solventnosti. Poisťovňa bude mať funkčný objednávkový systém napojený na objednávkový modul eZdravia, prostredníctvom ktorého zaistí bezplatné objednávanie na ambulantné vyšetrenia na stanovený čas pre každého svojho poistenca, ktorý o takúto službu prejaví záujem. Úrad pre dohľad nad zdravotnou starostlivosťou bude dohliadať na plnenie podmienok výberu zisku zdravotných poisťovní. Zisk zdravotných poisťovní vrátane nákladov na ich správu obmedzíme pevným percentom, napríklad 5 % z vybraného poistného pred prerozdelením. V zákone 581/2004 definujeme parametre efektívnosti pre zdravotné poisťovne a spôsob, ako sa majú merať a vyhodnocovať. Parametre budú jednak ekonomické, no pre občanov budú oveľa dôležitejšie medicínske, ktoré povedia, ako sa daná poisťovňa stará o svojich poistencov. S týmto ste nás volali do koalície. To je to, čo tu dnes máte, čomu sa čudujete, čo vykrikujete? Tu ste, s týmto ma Igor Matovič osobne dve hodiny prehováral, mňa osobne spolu so Šefčíkom, Edom Hegerom, neviem, či tam nebol aj Marek, myslím, že nie, vtedy ešte si nebol taký dôležitý, tak ma vtedy prehovárali dve hodiny, aby som dohovorila Sulíkovi, že nech ideme do tej koalície, lebo sme do nej nechceli ísť, lebo, lebo Matovič chcel byť financmajstrom a tušili sme, ako to dopadne. S týmto programom, vedel, čo sme, vedel, akí sme, vedel, čo hovoríme, lebo hovoríme to isté stále, my to máme vytlačené a napísané. Čo vám dáva právo na základe toho, že robím to, čo som mala v programe, čo vám dáva právo teraz obviňovať ma. Ja nie som nejaká slečna, ktorú ste našli na schodok, čo tu, rýchlo kvasená. Ja naozaj v tej, v tom zdravotníctve makám a makám roky a niečo o tom viem. Tak si vyprosujem tieto vaše, túto vašu hlúpu jednoduchosť, aby ste používali úplne neoprávnene. No nechcem teda, už mi aj ukazuje kolega, že, že máme málo času, tak nechcem to nejako veľmi naťahovať. Dovolila som si napísať teda tej Dôvere. Čiže len pár faktov, lebo ja naozaj neviem, jak je to s ich účtovníctvom, je mi to jedno, majú tam audítorov, keď to nejaký audítor schváli, obráťte sa naňho, obráťte sa na súdy. Je mi jedno, ale podstata je, že ja sa nebudem tváriť, že tu, čítať jak Marek, tváriť sa, že to je moje, keď jednoducho nie som účtovník. Ale k tým, k tomu, čo si hovoril, tak som sa pýtala pár vecí a chcem teda prečítať k tomu, k tej Dôvere. Rentabilita akcionármi vloženého kapitálu Dôvery dosahuje 193 % ročne, to hovorím dokola, no toto číslo, pýtala som sa Martina Kultana, teda konkrétne, aby (reakcia spravodajcu), úrad hovorí, áno, myslíš tvoju nominantku Renátu Bláhovú, áno, áno, vieme, o kom hovoríš, áno. A teda 193 % ročne a pýtala som sa Kultana, čo na to hovorí. Tak nevie, ako vzniklo toto číslo, ale predpokladá, že vychádza zo základného imania. Takýto ukazovateľ je nezmyselný, ničnehovoriaci a zrejme účelovo vybratý. Základné imanie má iba deklaratívnu funkciu, nehovorí nič o celkovom kapitále spoločnosti a jej rentabilite. Štandardný ukazovateľ je rentabilita celkového kapitálu, ktorý je v prípade Dôvery mnohonásobne nižší a nedosahuje podnikateľsky výnimočné hodnoty. Ani jedna zo zvyšných poisťovní nemá ohodnotený kmeň, Marek, si hovoril. K ohodnoteniu kmeňu zaniknutej poisťovne dochádza zo zákona pri zlúčení dvoch poisťovní. Ani Dôvera nemá ohodnotený celý kmeň, ale iba tú časť, ktorú získala pri zlúčení, nakoľko všeobecka a Union nijakú inú poisťovňu nekúpili, tak ani nemôžu mať ohodnotený kmeň. Dôvera si vďaka súčasnej regulácii nemôže vyplácať naakumulovaný zisk, si povedal. Dôvera si môže vyplácať akýkoľvek zisk, lebo regulácia sa týka tvorby zisku, nie výplaty. Novela zákona teda nemá žiadny dopad na výplatu na už naakumulovaného zisku, ktorý si Dôvera môže vyplatiť, môže vyplatiť kedykoľvek. Tvrdenie, že SMER v roku 2009 robil rýchly pozmeňovák, aby Dôvera nemusela zaplatiť daň zo 400-miliónového zisku, nie je pravdivé. Žiaden takýto pozmeňovák nebol. Ten nedaňový režim v prípade negatívneho goodwillu tu bol dlhšie a v mnohých prípadoch Pente nevyhovoval, najmä pokiaľ šlo o lekárne. Tam totiž bola presne opačná situácia ako pri Dôvere. Hodnota, za ktorú sa kupovala lekáreň, bola vyššia ako hodnota lekárne na papieri a nepovažovalo sa to za daňový výdavok. Je tu toho viacej. Ešte k tej Gorile. K spise Gorila si hovoril, že je opísané korumpovanie politikov. Niet divu, že vyšetrovatelia obvinili Haščáka. Predmet obvinenia nijako nesúvisí s Dôverou či zdravotníckou reformou v roku 2004. A mimochodom, Haščák nie je obvinený z korupcie a podplácania. Po druhé, v uniknutých spisoch americkej ambasády zverejnených na WikiLeaks sa spomína podozrenie z kupovania poslancov Pentou, aby prešla ´Zajacova reforma´. Podozrenie sa netýka zákona o zdravotných poisťovniach, opäť, ale zákona legalizujúceho sieťovanie lekární. Zároveň sa v uniknutom spise ale aj uvádza, že, po prvé, slovenské zdravotníctvo je transformované z neefektívneho, zadlženého a skorumpovaného na viac udržateľné. A po druhé, vertikálne integrované zdravotnícke podniky, to je krížové vlastníctvo, môže byť prospešné pre slovenské zdravotníctvo. Mimochodom, chcem vám povedať, tí, čo ste hovorili o krížovom vlastníctve, najväčší krížový vlastník je štát, takže pozor na to, čo si prajete, keď ho zakážete, tak sa musíte rozhodnúť, čo bude vlastniť štát, že či teda iba poisťovne, alebo nemocnice. No, tak len k tomu. Chcela by som ešte povedať k tomu zákonu samotnému. Náš program som prečítala. Hovoríte teda, že konám v prospech Penty, že Penta si našla mňa, ale my, my zvyšujeme konkurenciu, čo Pente nepomáha, ale komplikuje život. My sme podali návrh zákona, ktorý zakázal to, čo sa udialo v roku 2009, a teda vyplácať si splátky úveru, ktorý bol vyplatený akože ako zisk tým akcionárom, tak už to nie je možné vyplácať z prevádzkových nákladov. To bol náš návrh zákona. My im práve kladieme povinnosti na rozdiel od vás, ktorí ste dali zisk bez ohľadu na to, čo spravia alebo nespravia. Ale chcem pripomenúť, že to váš šéf skladal kandidátku s človekom z Penty. Vypočujte si Eugena Kordu, ako o tom hovorí. To váš šéf vybičoval situáciu s lekármi tak, že prišlo k výpovediam a to pomohlo Borom pri stabilizácii personálnej situácie, samozrejme, a tým pomohol Pente. Vás šéf bol 13 rokov poistencom Penty. Vám to, vám to nesvieti v hlave, ten výkričník? Keď tak strašne niekoho nenávidím, jak môžem odvody zo svojho ministerského, premiérskeho platu posielať tomu, koho nenávidím? Lebo je mu to jedno, on vás iba používa na kampaň a zmenil to až keď som to ja povedala. A takisto to, že im odstraňujete, pomáhate odstraňovať ich konkurenciu, to im pomáha, im to neškodí. Vy odtiaľto vytlačíte Union. To je všetko, čo spôsobíte. A ešte by som chcela povedať, že vôbec nejako to nekomentujem, ale videli ste Igora Matoviča skákať, keď sa Boris Kollár v hoteli pána Borguľu stretol s Haščákom? Nič na tom, nehovorím, že to je zlé, on neni odsúdený, zavretý, ani nič. Nejde mi o nich, ide mi o to, ako to Matovič hrá. Vtedy nepípol, vtedy nebol problém, vtedy nebol problém, poistenec Dôvery. Je to proste neúprimné, nie je to pravda, čo vám hovorí. Rozmýšľajte, buďte kritickí. K tomuto som povedala. No nebudem to už čítať celé, čo zopakujem a čo je vlastne na tom celom dôležité, v podstate tu nezaznel ani, nezaznela tu ani jedna vec k samotnému zákonu, ani jedna jediná. Čo tu zaznelo boli len nejaké také prvotné útoky, na ktoré nie sú žiadne dôkazy. Ja chcem podotknúť, tento návrh zákona je návrh zákona vlády z roku, ktorý v decembri 2022 prišiel z vlády. Všetci vaši nominanti, vaši ministri zaňho hlasovali, všetci do jedného, preto lebo to bolo nastavené tak – 1 % paušál, 1 % KPI-čka. Tie KPI-čka hovoria o tom, že pacient, sa zvýši jeho dostupnosť lekára. Je tu záruka, že bude mať teda časovú a miestnu dostupnosť, že sa skrátia čakacie doby, že sa bude bojovať s rakovinou, že sa zvýši účasť na skríningových vyšetreniach rakoviny prsníka, hrubého čreva a krčka maternice o 20 %. Objednávanie sa k lekárovi v prvom roku 40 % pacientov, v druhom roku 60 % pacientov, online laboratórne vyšetrenia k dispozícii v prvom roku po jeho zavedení, 40 % elektronických výsledkov, v druhom roku 60 % elektronických výsledkov. A kvalita zdravotnej starostlivosti sa zvýši, tam je to zverejňovanie dôležité, výsledkov informácií a výsledkov o kvalite poskytovanej zdravotnej starostlivosti, na základe ktorého budú môcť vznikať rebríčky. Takže za mňa toľkoto. Toto je zmysel zákona, toto je jediný spôsob, ako dosiahnuť pre pacienta výsledok. Milá poisťovňa, ak donesieš benefit, máš peniaze. Milý sektor, ak donesieš benefit pre pacienta, máš peniaze navyše. Ale ak nedonesieš, nemáš nič. Tam je tá podstata. Keď budú existovať tieto KPI-čka, tak predsa nemusíte sa báť, keď nedoručia výsledok, nedostanú nič. A keď dostanú, tak len vtedy, keď to konečne ten pacient pocíti. Toto nie je v prospech nikoho iného ako pacientov, najmä pacientov.